REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/231-15

21. maj 2015. godine

B e o g r a d

ZAPISNIK

SA 49. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 21. MAJA 2015. GODINE

Sednica je počela u 13,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Milisav Petronijević, Đorđe Milićević, Saša Maksimović (pristupio u toku razmatranja prve tačke dnevnog reda), Obrad Isailović, Dušica Stojković (pristupila u toku razmatranja prve tačke dnevnog reda), Darko Laketić i Dragana Barišić.

Sednici su prisustvovali zamenici odsutnih članova Odbora: Mira Petrović, zamenik Milana Krkobabića (pristupila u toku razmatranja prve tačke dnevnog reda) i Vesna Rakonjac, zamenik Veroljuba Matića.

Sednici je prisustvovala i Jana Ljubičić, generalni sekretar Narodne skupštine.

Sednici nisu prisustvovali članovi Odbora: Katarina Rakić, Olgica Batić, Milan Krkobabić, Snežana Malović, Borislav Stefanović, Ljubiša Stojmirović i Veroljub Matić.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 48. sednice Odbora -

1. Razmatranje Zaključka Odbora za spoljne poslove o ograničenju razmene poseta poslaničkih grupa prijateljstva do kraja kalendarske 2015. godine (06 Broj 06-2/228-15 od 20. maja 2015. godine);
2. Dopis generalnog sekretara o isteku roka na koji je vršilac dužnosti pomoćnika generalnog sekretara Narodne skupštine - rukovodilac Sektora za opšte poslove postavljen (03 Broj 112-4177/14 od 20. maja 2015. godine);

3. Predlog generalnog sekretara Narodne skupštine za postavljenje državnog službenika na položaj pomoćnik generalnog sekretara Narodne skupštine - rukovodilac Sektora za opšte poslove (03 Broj 112-1389/15 od 19. maja 2015. godine);

4. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnik sa 48. sednice Odbora.

**Prva tačka dnevnog reda**: Razmatranje Zaključka Odbora za spoljne poslove o ograničenju razmene poseta poslaničkih grupa prijateljstva do kraja kalendarske 2015. godine (06 Broj 06-2/228-15 od 20. maja 2015. godine)

Predsednik Odbora obavestio je članove i zamenike članova Odbora, da je Odbor za spoljne poslove na sednici održanoj 20. maja 2015. godine, doneo Zaključak kojim je Odboru za administrativno-budžetska i mandatno-imunitetska pitanja predložio da donese odluku kojom bi se organičile razmene poseta poslaničkih grupa prijateljstava do kraja kalendarske 2015. godine. Navedeno ograničenje odnosi se na situacije u kojima Narodna skupština snosi troškove realizacije ovakvih vrsta poseta, sredstvima iz skupštinskog budžeta. Takođe je istakao da je pre donošenje ovakvog zaključka izvršeno istraživanje kako su pojedini parlamenti regulisali privremeno ograničavanje razmene poseta poslaničkih grupa prijateljstava. U nastavku je naveo da smatra opravdanim donošenje ovakve odluke, imajući u vidu sveukupnu finansijsku situaciju i mere štednje koje se sprovode u Republici Srbiji, kao i da su sredstva skupštinskog budžeta iz kojeg se ovakve posete finansiraju ograničena i u odnosu na prethodnu godinu znatno smanjena, a da prioritet imaju troškovi vezani za održavanje sednica Narodne skupštine i njenih radnih tela, kao i finansiranje stalnih parlamentarnih delegacija Narodne skupštine u međunarodnim institucijama. Posebno je istakao da donošenjem ovakve odluke ne prestaje rad obrazovanih grupa prijateljstava, jer se on ne odvija samo kroz međusobne posete članova delegacija već i na druge načine, i da se navedeno ograničenje odnosi na kalendarsku 2015. godinu.

Generalni sekretar Jana Ljubičić, pojasnila je na koje se vrste poseta konkretno odnosi navedeno ograničenje i na koji vremenski period se navedeno ograničenje planira. Takođe, istakla je da je navedeni zaključak donet na njenu inicijativu, s obzirom na to da su sredstva koja su skupštinskim budžetom planirana za putovanja narodnih poslanika u 2015. godini restriktivna i da je neophodno prednost dati stalnim parlamentarnim delegacijama Narodne skupštine u međunarodnim institucijama.

Diskusije nije bilo.

Na predlog predsednika, Odbor je jednoglasno doneo Odluku o ograničavanju razmena poseta poslaničkih grupa prijateljstava, u predloženom tekstu.

**Druga tačka dnevnog reda**: Dopis generalnog sekretara o isteku roka na koji je vršilac dužnosti pomoćnika generalnog sekretara Narodne skupštine - rukovodilac Sektora za opšte poslove postavljen (03 Broj 112-4177/14 od 20. maja 2015. godine)

Pre prelaska na razmatranje druge tačke dnevnog reda, predsednik Odbora je predložio da se o tač. 2. i 3. vodi zajednička rasprava imajući u vidu da su tematski povezane jer se radi o kadrovskim rešenjima, s obzirom da Odbor na osnovu Poslovnika Narodne skupštine donosi rešenja o postavljenju državnih službenika na položaj. Članovi Odbora i zamenici članova Odbora nisu izneli primedbe na navedeni predlog.

Predsednik Odbora je istakao da je generalni sekretar Narodne skupštine dopisom 03 Broj 112-4177/14 od 20. maja 2015. godine obavestila Odbor da Svetlani Jovanović, vršiocu dužnosti pomoćnika generalnog sekretara Narodne skupštine – rukovodilac Sektora za opšte poslove, 21. maja 2015. godine, ističe rok od šest meseci na koji je imenovana postavljena za vršioca dužnosti, kao i da je Odboru predložila postavljenje imenovane za pomoćnika generalnog sekretara Narodne skupštine - rukovodilac Sektora za opšte poslove. S tim u vezi, obavestio je članove i zamenike članova Odbora da je neophodno da Odbor donese rešenje kojim konstatuje prestanak statusa vršioca dužnosti imenovane.

Diskusije nije bilo.

Na predlog predsednika, Odbor je jednoglasno doneo Rešenje kojim konstatuje da je Svetlani Jovanović prestao status vršioca dužnosti pomoćnika generalnog sekretara Narodne skupštine - rukovodilac Sektora za opšte poslove, istekom vremena na koje je postavljena, 21. maja 2015. godine.

**Treća tačka dnevnog reda**: Predlog generalnog sekretara Narodne skupštine za postavljenje državnog službenika na položaj pomoćnik generalnog sekretara Narodne skupštine - rukovodilac Sektora za opšte poslove (03 Broj 112-1389/15 od 19. maja 2015. godine)

Predsednik Odbora je istakao da je generalni sekretar Narodne skupštine dopisom 03 Broj 112-1389/15 od 19. maja 2015. godine predložila Odboru da na mesto pomoćnika generalnog sekretara Narodne skupštine - rukovodilac Sektora za opšte poslove postavi Svetlanu Jovanović, diplomiranog pravnika i v.d. pomoćnika generalnog sekretara Narodne skupštine - rukovodilac Sektora za opšte poslove.

Generalni sekretar Jana Ljubičić, ukratko je obavestila članove i zamenike članova Odbora o radnjama koje je Konkursna komisija, obrazovana od strane generalnog sekretara, u postupku po javnom konkursu za popunjavanje položaja pomoćnik generalnog sekretara - rukovodilac Sektora za opšte poslove, sprovela u izbornom postupku. Po sprovedenom izbornom postupku Komisija je utvrdila Listu kandidata koju je dostavila generalnom sekretaru, nakon čega je generalni sekretar u skladu sa ovlašćenjem iz tačke 9. stav 7. i 8. Odluke o organizaciji i radu Službe Narodne skupštine, uputila predlog Odboru da na mesto pomoćnika generalnog sekretara Narodne skupštine - rukovodilac Sektora za opšte poslove, postavi Svetlanu Jovanović, diplomiranog pravnika. Generalni sekretar posebno je istakla da imenovana ispunjava sva potrebna znanja i sposobnosti za rukovođenje ovim sektorom.

Diskusije nije bilo.

Na predlog predsednika, Odbor je jednoglasno doneo Rešenje o postavljenju Svetlane Jovanović, na položaj pomoćnika generalnog sekretara Narodne skupštine - rukovodilac Sektora za opšte poslove - položaj razvrstan u III grupu, na period od pet godina.

**Četvrta tačka dnevnog reda:** Razno

Povodom ove tačke dnevnog reda nije bilo predloga ni diskusije.

Sednica je završena u 13,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić